謝高機宜惠紙
作者：陳造
朝代：宋

paragraphs: 詩人百用皆草草，文房所儲備精好。
君家此紙世上珍，肯分嘉惠及此老。
女膚膩滑葭膜勻，溪叟搗冰舊疑神。
何人袖有善幻手，解藍田玉山爲貧。
銀光魚卵人皆重，薛濤小牋纔近用。
盍自留供鳳尾諾，十吏卷舒看飛動。
杜郎百幅顧見貽，敢用實腹療朝饑。
囊詩方逐大堤客，快意揮掃播掿辭。
策翰墨勳闖宏大，功名逼君方未沬。
何當太史牛馬走，秉筆特書端有待。